**Centrum environmentálnej a etickej výchovy Živica** sa za Slovensko zapojila do práve prebiehajúcej kampane **Clean Clothes Campaign (CCC) -** je zameraná na pracovné podmienky v globálnom odevnom priemysle a na podporu pracovníkom v továrňach. Ide o iniciatívu celoeurópskeho charakteru a v súčasnosti je do nej zapojených 15 krajín.

CCC vznikla v roku 1989 v Holandsku a postupne sa rozšírila do ďalších krajín. Na národnej úrovni je tvorená koalíciami mimovládnych organizácií, odborov, cirkevných organizácií a ďalších relevantných partnerov. Na medzinárodnej úrovni sa k nim pripojujú aj odborové a mimovládne organizácie z rozvojových krajín, pričom ide o viac ako 200 rôznych organizácií, ktoré identifikujú lokálne problémy a ciele.

**CEEV Živica sa do kampane zapojila** realizovaním prieskumu v oblasti odevného priemyslu na Slovensku. V prieskume sa zameriava na zistenie pracovných podmienok, výšku miezd, otázky rodovej a etnickej diskriminácie a iné. Prieskum má prispieť k zhodnoteniu situácie v krajine a tým sa spolupodieľať na presadzovaní zmien v právach pracovníkov v továrňach tak, aby im bolo zabezpečené právo na dôstojný život.

**CEEV Živica vyzýva iné organizácie, ktoré majú akékoľvek informácie v tejto oblasti, aby prispeli relevantnými údajmi k prieskumu. Informácie prosím zasielajte na adresu:** **hipsova@zivica.sk****, 0908 489 933.**

**Viac o témach kampane CCC** - vo svete, v ktorom viac ako miliarda ľudí dostáva za svoju prácu mzdu nižšiu než dva doláre za deň, je zrejmé, že platené zamestnanie samo o sebe nezaručuje dôstojný život bez chudoby. Zaistenie **dôstojnej práce** pre všetkých sa tak môže stať jedným z účinných spôsobov, ako zmierniť globálnu chudobu a s ňou spojené problémy.

Medzinárodná organizácia práce (International Labour Organization) po prvý krát predstavila a zaviedla koncept takzvanej **dôstojnej práce** v roku 1999. Ide o takú prácu, ktorá prebieha v podmienkach slobody, spravodlivosti, istoty a ľudskej dôstojnosti, pri ktorej sú chránené práva pracovníkov, a za ktorú dostávajú zodpovedajúcu odmenu spolu so sociálnym zabezpečením.

Medzi práva pracovníkov patrí napríklad **sloboda organizovať sa a kolektívne vyjednávať o podmienkach ich práce vrátane zodpovedajúcej odmeny**. Patrí sem i **právo na** **ochranu proti diskriminácii, proti nútenej práci či proti zneužívaniu detskej práce**.

**Mzda pokrývajúca základné životné potreby (v angličtine living wage)** je jedným z princípov dôstojné práce. Znamená to, že mzda a ďalšie mzdové zložky za štandardnú pracovnú dobu musia stačiť na pokrytie základných životných potrieb zamestnancov a ich rodín - napríklad výdaje na bývanie, oblečenie, jedlo, lekársku starostlivosť a vzdelanie. Zároveň by ale mala stačiť i na voľné použitie časti prostriedkov (napr. na úspory).
Mzda pokrývajúca základné životné potreby musí odrážať miestne podmienky. Jej výška sa preto môže pri jednotlivých krajinách, alebo dokonca regiónoch v rámci jednej krajiny líšiť. Inšpiráciou pre kalkuláciu tejto mzdy môže byť napr. kampaň Asia Floor Wage, ktorá požaduje zavedenie minimálnej mzdy naprieč ázijskými krajinami tak, aby táto mzda bola porovnateľná medzi jednotlivými štátmi. Nárok na mzdu pokrývajúcu životné potreby patrí medzi základné ľudské práva.

***Zdroj:*** [***http://www.nazemi.cz***](http://www.nazemi.cz/)